Source: https://www.rup.ee/pluss/e-ajakiri/02-11-2014/maamaksu-regulatsiooni-p-hiseadusparasus
Timestamp: 2020-06-04 23:08:14+00:00
Document Index: 2209539

Matched Legal Cases: ['§ 11', 'kohus ', '§ 11', '§ 11', '§ 11', 'Riigikohus ']

Maamaksu regulatsiooni põhiseaduspärasus - Pluss
http://www.nc.ee/?id=11&tekst=222569234
Riigikohtu 29.01.2014 lahend nr 3-4-1-52-13
MaaMS § 11 lg 3
Kaebaja oli ühe kinnistu mõttelise osa omanik. Maksu- ja Tolliamet (MTA) esitas kaebajale maksuteate, milles kohustas kaebajat tasuma maamaksu. Kaebaja esitas halduskohtule taotluse maksuteate tühistamiseks. Halduskohus jättis kohaldamata maamaksuseaduse (MaaMS) § 11 lg 3 ning tunnistas selle põhiseadusega vastuolus olevaks osas, milles see piirab MaaMS-i § 11 lõikes 1 sätestatud maksusoodustuse kohaldamist selliselt, et kaasomandis oleva elamumaa kaasomanikud on maamaksu tasumisest vabastatud elamumaa osas linnas kokku 0,15 ha ulatuses.
Korteriomandi puhul lähtutakse maamaksuvabastuse määramisel MaaMS-i § 11 lõikest 1, mille kohaselt on korteriomandi puhul iga korteriomanik vabastatud elamumaa osas maamaksust kuni 0,15 ha (hajaasustuses 2 ha) ulatuses. Seevastu kaasomandis oleva kinnistu puhul jaguneb maksusoodustus 0,15 ha-d (hajaasustuses 2 ha-d) kõigi maatüki kaasomanike vahel. Mõlemal juhtumil on maatükk, millel ehitised asuvad, kaasomandis. Nii kinnistu kaasomanikel kui ka korteriomanikel peab maksusoodustuse saamiseks maatükil asuma nende elukoht. Sellest tulenevalt on võimalik kaasomanikke võrrelda korteriomanikega. Neid koheldakse erinevalt olenevalt sellest, kas maatükil oleva ehitise reaalosad on piiritletud või mitte.
Võrreldavate maamaksu subjektide erinevaks kohtlemiseks peab olema mõistlik ja asjakohane põhjus. Kinnisasja kaasomanike ja korteriomanike suhe maksuobjekti (maatükki) ei ole ühesugune. Kui kinnistu on kaasomandis ja sellel on elamu, mis vastab funktsionaalselt korteriomandile, on kaasomanikel võimalus vältida enda ebasoodsamat kohtlemist sellega, et kinnisomand jagatakse korteriomanditeks. Riive intensiivsust vähendab kaasomanike võimalus jaotada elamu korteriomanditeks. Korruselamu hoidmine kaasomandis ei ole küll taunitav, kuid see ei muuda tõsiasja, et korteriomanikega olemuslikult sarnases positsioonis olevatel kaasomanikel on võimalik ebasoodsam kohtlemine enda tegudega lõpetada. Kui aga kaasomandis olevat elamut ei ole võimalik või mõistlik jaotada korteriomanditeks, nt kuna tegemist on ühepereelamuga, siis ei ole selle võrdsustamine korteriomandiks jaotatud elamutega põhjendatud. Maa säästliku kasutamise tagamisega on kooskõlas soodustuste andmine maade puhul, millel asuvad kortermajad. Taunitav ei ole olukord, et seadusandja püüab soodsamalt kohelda olukordi, kus kinnistul asub rohkem iseseisvas tsiviilkäibes olevaid eluruume.
Riigikohus jättis halduskohtu taotluse rahuldamata.